text: Trau es treu el jersei | Enderrock.cat
  Anna Tisora | 04/06/2021 a les 13:00h
  Arxivat a: Enderrock, Trau, estrenes, tant de bo mai més hagi de posar-me jersei, single, videoclip
  Sort que sembla que la calor ja només pot anar en alça i el que cal és treure's roba, perquè a Trau no els agrada gaire això d'anar abrigats. En el seu darrer disc 33/45 (U98, 2020), el quintet incloïa un tema que destacava, si més no, per tenir un títol més llarg de l'habitual: "Tant de bo mai més hagi de posar-me jersei", una de les cançons més simpàtiques de l'àlbum, un tema melòdic i divertit sobre la senzilla reflexió de posar-se (o no), jersei. Avui, la cançó reviu acompanyada d'un nou audiovisual que estrenem en primícia i que la banda ha fet a partir de retalls d'un grapat de vídeos on apareixen diverses persones traient-se jerseis.
  Lluís Gavaldà, Laia Mauri, Guillem Albà o Joan Masdéu són algunes de les cares conegudes que es veuen en aquesta pluja de jerseis signada per Trau. Aquest és el tercer clip que el quintet presenta d'aquest disc que, en efecte, és també el tercer de la seva discografia. L'àlbum 33/45, produït per Roger Gascon, apareixia el passat setembre sota el concepte d'homenatge a la música i als formats que han marcat la trajectòria dels músics.